b'\n_START_ARTICLE_\nPskovo respublika\n_START_SECTION_\nKilm\xc4\x97\n_START_PARAGRAPH_\nPo Kijevo Rusios susiskaldymo XII a., Pskovo miestas ir aplinkin\xc4\x97s teritorijos palei Velikaja up\xc4\x99, Peipuso e\xc5\xbeer\xc4\x85, Pskovo e\xc5\xbeer\xc4\x85 ir Narvos up\xc4\x99 tapo Naugardo respublikos dalimi. Pskovas i\xc5\xa1laik\xc4\x97 specialias autonomijos teises, \xc4\xafskaitant teis\xc4\x99 nepriklausomai kurti priemies\xc4\x8dius (seniausias i\xc5\xa1 j\xc5\xb3 buvo Izborskas). D\xc4\x97l Pskovo reik\xc5\xa1m\xc4\x97s kovojant su Livonijos ordinu, jo \xc4\xaftaka \xc5\xbeymiai padid\xc4\x97jo. Ilgas Daumanto valdymas (1266-1299 m.) ir ypa\xc4\x8d jo pergal\xc4\x97 Rakver\xc4\x97s m\xc5\xab\xc5\xa1yje (1268 m.) Pskov\xc4\x85 padar\xc4\x97 fakti\xc5\xa1kai nepriklausomu. Naugardo bojarai formaliai pripa\xc5\xbeino Pskovo nepriklausomyb\xc4\x99 Bolotovo sutartimi (1348 m.), atsisakydami skirti Pskovo posadnikus. Pskovas liko priklausomas nuo Naugardo tik ba\xc5\xbenytiniuose reikaluose, kol 1589 m. nebuvo sukurta Pskovo vyskupyst\xc4\x97, o Naugardo arkivyskupai i\xc5\xa1 savo titulo pa\xc5\xa1alino Pskov\xc4\x85 ir titulavosi tik "Naugardo Did\xc5\xbeiojo ir Velikije Luki arkivyskupais".\n_START_SECTION_\nSocialin\xc4\x97, ekonomin\xc4\x97 ir politin\xc4\x97 strukt\xc5\xabra\n_START_PARAGRAPH_\nPskovo respublikoje buvo gerai i\xc5\xa1vystytas \xc5\xbeem\xc4\x97s \xc5\xabkis, \xc5\xbevejyba, kalvyst\xc4\x97, juvelyrika ir statyba. Apsikeitimas prek\xc4\x97mis respublikos viduje ir prekyba su Naugardu bei kitais Rusios miestais, Baltijos j\xc5\xabros regionu ir Vakar\xc5\xb3 Europos miestais padar\xc4\x97 Pskov\xc4\x85 vienu did\xc5\xbeiausiu Rusios amat\xc5\xb3 ir prekybos centr\xc5\xb3. Skirtingai nuo Naugardo, Pskove nebuvo dideli\xc5\xb3 dvarinink\xc5\xb3, j\xc5\xb3 \xc5\xbeem\xc4\x97s buvo ma\xc5\xbeesn\xc4\x97s ir labiau i\xc5\xa1m\xc4\x97tytos nei Naugarde. Pskovo vienuolyn\xc5\xb3 ir ba\xc5\xbeny\xc4\x8di\xc5\xb3 \xc5\xbeem\xc4\x97s taip pat buvo ma\xc5\xbeesn\xc4\x97s. Pskovo respublikoje susiklost\xc4\x99 socialiniai santykiai atspind\xc4\x97ti Pskovo Teisyne.'